Efter en pause på cirka 1.000 år er den europæiske bison nu vendt tilbage til Lolland. De i alt tre bisoner skal dog ikke gå frit på hele Lolland, men leve i en stor indhegning i skoven Merritskov ved Bandholm, der hører til Knuthenborg Gods.

Den første bison, en ungtyr fra Bornholm, blev sat ud fredag morgen på Fredskovsvej i Bandholm. Om 14 dage kommer to bison hunner, og senere udsættes der også 14 vildsvin i indhegningen.

- Den unge tyr er i brunst, så nu får han lige to uger til at falde lidt ned, inden de to piger ankommer, fortæller Christoffer Knuth, direktør for Knuthenborg Safaripark.

Den unge tyr skal ikke bare hygge sig i skoven, den skal skam på arbejde, fortæller direktøren.

- Den skal ødelægge og bide i ting, spise planter og træde hårdt andre planter. På den måde får skoven en anden påvirkning, end den gør ved rådyr, siger han.

Læs også : Bison-effekt skal undersøges

Når bisonen eksempelvis træder agern og bog ned i jorden, så spirer planterne hurtigere, og på den måde øges biodiversiteten i skoven.

De tre bisoner og vildsvinene kan fint gå sammen i skoven, og der er stadig plads til, at mennesker kan færdes i Merritskov, forsikrer Christoffer Knuth.

- Du kan gå i skoven fuldstændig, som du plejer. Har du hund, skal den selvfølgelig holdes i snor, og så er det en god idé at holde en afstand på ca. 100 meter til dyrene, siger han.